**A Mohácsi Önkormányzat**

**23/2017.(IX.29.)**

**r e n d e l e t e**

**a közterület-használat helyi szabályozásáról szóló 19/1995.(VI.19.)ör. módosításáról**

Mohács Város Képviselő-testülete a Magyarország Alaptörvénye 32. cikk (1) bekezdés a) pontjában, figyelemmel a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2. pontjában foglalt feladatkörében eljárva, valamint az épített környezet alakításáról és védelméről szóló 1997. évi LXXVIII. törvény 54.§-ának (1) bekezdésében kapott felhatalmazás alapján a közterület-használat helyi szabályozásáról szóló 19/1995.(VI.19.)ör számú rendeletét (a továbbiakban: R.) az alábbiak szerint módosítja:

**1.§** Az R 2.§ (4) bekezdés első mondata helyébe az alábbi mondat lép:

„A város területe – az (5) bekezdésben foglalt kivétellel –három díjfizetési övezetre tagozódik”

**2.§** A R. 2.§-a az alábbi bekezdéssel egészül ki:

„(5) A Duna-parti közterületek vonatkozásában a körzetek 3 övezetre tagolódással kerülnek kialakításra (6. számú melléklet):

1. övezet: Duna jobb part 1147+335 fkm- től 1446+524 fkm-ig

2. övezet: Duna jobb part 1447+840 fkm-től 1447+335 fkm-ig és Duna jobb part 1446+524 fkm-től 1446+074 fkm-ig

3. övezet: Duna jobb part 1452+184 fkm-től 1447+840 fkm-ig és

Duna jobb part 1446+074 fkm-től 1441+830 fkm-ig, valamint

Duna balparti övezet”

**3.§** A R. 3.§ (2) bekezdés p) pontja helyébe az alábbi rendelkezés lép:

„p)  a Duna partvonalával közvetlenül határos területeknek hajók, úszólétesítmények vagy mederhasználati vízilétesítmények kikötése céljából történő igénybevételéhez, így különösen a hajók, úszólétesítmények vagy mederhasználati vízilétesítmények kikötését szolgáló rögzítő eszköz (kikötőbak, támdorong), feljáró vagy bármely egyéb kikötői létesítmény igénybevételéhez, vagy ilyen rögzítő eszköz (kikötőbak, támdorong), feljáró vagy bármely egyéb kikötői létesítmény létesítéséhez, fennmaradásához”

**4.§** A R. az alábbi 6/A.§-szal egészül ki:

„Kikötői létesítményekkel kapcsolatos különös szabályok

6/A.§ (1) Mohács Város Önkormányzatának tulajdonában lévő közterületeknek kikötői létesítmények céljából történő igénybevétele vonatkozásában a rendelet szabályait a 6/A. szakaszban foglalt eltérésekkel kell alkalmazni.

(2) A kikötői létesítmény létesítéséhez, fennmaradásához, igénybevételéhez szükséges közterület-használati hozzájárulás iránti kérelem benyújtásakor nyilatkozni szükséges a kikötői osztályba, osztályokba sorolásáról, a kikötői úszólétesítményt igénybevevő hajók folyóméterben meghatározott maximális hosszáról, egyéb mederhasználati vízilétesítmény esetén, annak partra vetített folyóméterben meghatározott hosszáról, továbbá a kérelmező köteles a kikötői létesítményt helyszínrajzon megjeleníteni, és a helyszínről fényképet csatolni.

(3) A kikötői létesítmény közterület-használati díját a kikötői osztály (több kikötői osztály megjelölése esetén a legmagasabb kikötői osztály), a földrajzi együttható szorzószámainak, a kikötői úszólétesítményt igénybevevő hajók folyóméterben meghatározott maximális hosszának - egyéb mederhasználati vízilétesítmény esetén partra vetített folyóméterben meghatározott hosszának - és a kikötői létesítmények kikötői alapdíja szorzataként kell meghatározni e rendelet 1. és 6. mellékletei segítségével.

(4) A Kikötői együttható értéke (több kikötői osztály esetén a legmagasabb érték):

|  |  |
| --- | --- |
| Érték | Kikötői osztály |
| 0,35 | Szabadidős motoros vízi jármű-kikötő |
| 0,35 | Csónakkikötő |
| 1 | Közszolgáltatási személyhajó-kikötő |
| 1 | Motoros kishajó-kikötő |
| 2 | Vízitaxi-kikötő |
| 2 | Álló rendezvényhajó |
| 3,5 | Kabinos turistahajó-kikötő (szálloda-hajó kökötő) |

(5) Földrajzi együttható szorzószáma (a 2.§ (5) bekezdés alapján):

|  |  |
| --- | --- |
| Érték |  |
| 3 | 1. övezet |
| 2 | 1. övezet |
| 1 | 1. övezet |

(6) Közterület-használati díjkedvezmények:

a) A közterület-használati díj elengedhető vagy korlátlan mértékben csökkenthető, ha a közterület használatára közfeladat-ellátása céljából és közfeladat ellátásához szükséges mértékben van szükség.

b) A közterület-használati díjak legfeljebb 90 %-kal csökkenthetők különösen indokolt esetben, egyedi elbírálás alapján. Ez esetben figyelembe veendő szempont: a kérelmező által kért közterület-használat jelentősége, közérdekű volta, környezetterhelési mértéke, kultúrához és sporthoz való kapcsolódása, turisztikai, kereskedelmi és reklámértéke, közlekedést befolyásoló szerepe, a kérelmező szociális és anyagi helyzete, valamint amennyiben van, az adott közterület-használattal kapcsolatos korábbi tapasztalat, lakossági jelzés, továbbá rendezvények esetén a rendezvényen való részvétel ingyenes vagy ellenszolgáltatáshoz kötött volta.”

**5.§** A R. 23.§ e) és f) pontja az alábbiak szerint módosul:

„e) Kikötői létesítmény: az úszólétesítmények kikötésére vagy egyéb mederhasználati vízilétesítmények partkapcsolata részére kijelölt vagy azok részére fenntartott partterület, amely alkalmas a víziközlekedéssel, személyek be- és kiszállításával, árukezeléssel, áruátrakással és elosztással, valamint az úszólétesítmények hajózásra alkalmasságának megőrzésével kapcsolatos tevékenység végzésére.

f) Kikötői létesítmények osztályai (a továbbiakban: kikötői osztályok):

fa) Közszolgáltatási személyhajó-kikötő: Közszolgáltatási szerződés alapján helyi, helyközi vagy révhajózási hivatásforgalmú személyszállító szolgáltatást ellátó, jellemzően menetrend szerint közlekedő motoros nagyhajók, kompok fogadására (utascseréjére és tartózkodására) szolgáló közforgalmú kikötő és kapcsolódó létesítményei.

fb)  Vízitaxi-kikötő: Vízi taxiszolgáltatás keretében működő, személyszállító szolgáltatást ellátó motoros kishajók fogadására (utascseréjére és tartózkodására) szolgáló közforgalmú kikötő és kapcsolódó létesítményei.

fc) Kabinos turistahajó-kikötő: Szálláshely-szolgáltatást nyújtó, idegenforgalmi céllal közlekedő személyszállító motoros nagyhajók fogadására (utascseréjére és tartózkodására) alkalmas közforgalmú kikötő és kapcsolódó létesítményei.

fd) Motoros kishajó-kikötő: Kedvtelési és sportcélú motoros kishajók (20 métert meg nem haladó hajótestű) utascseréjére, rövid idejű vagy huzamosabb tartózkodására, karbantartására és tárolására szolgáló közforgalmú kikötő és kapcsolódó létesítményei.

fe) Csónakkikötő: Kedvtelési és sportcélú, emberi erővel hajtott vízijárművek fogadására (utascseréjére, rövid idejű vagy huzamosabb tartózkodására, karbantartására és tárolására) szolgáló létesítmény.

ff) Álló rendezvényhajó: Vendéglátó- és szórakozóhelyként működő állóhajó, közönségforgalmi célú úszólétesítmény kikötője.

fg) Szabadidős motoros vízi jármű-kikötő: 4 méternél nem hosszabb motoros vízi jármű kikötésére (utascseréjére, tartózkodására) szolgáló létesítmény”

**6.§** A R. 1. mellékletének helyébe az alábbi melléklet lép:

**„1. melléklet**

**2017. évi közterület-használati díjak**

|  |  |  |  |
| --- | --- | --- | --- |
| Övezeti bruttó díjak | | | |
| Közterület használat célja | I. | II. | III. |
| Hirdető-berendezés, fényreklám, kirakatszekrény | 2022 | 1340 | 1340 Ft/m2/hó |
| Megállítótábla | 8277 | 5525 | 5525 Ft/db/hó |
| Transzparens | 1280 | 875 | 875 Ft/m2/nap |
| Közterületen lévő műtárgyakon elhelyezett hirdetés, átfeszítőkötél | 24660 | 24660 | 24660 Ft/m2/hó |
| Mutatványos tevékenység, cirkusz | 100 | 100 | 100 Ft/m2/nap |
| Árusító vagy hirdető pavilon | 1684 | 1095 | 1095 Ft/m2/hó |
| Elárusító és büfékocsi | - | 226 | 226 Ft/m2/nap |
| Vendéglátó ipari előkert  - napidíj április 1-től-október 31-ig  - a rendelet 14.§.-ában meghatározott    kedvezmény alapjául szolgáló havidíj  - Tárolási díj november 1-től március    31-ig | 72  2055  18700 | 60  1630  18700 | 47 Ft/m2/nap  1240 Ft/ m2/hó                   18700 Ft/db/hó |
| Saját üzlet előtti alkalmi kitelepülés | 192 | 171 | 145 Ft/m2/nap |
| Vállalkozók, őstermelők alkalmi kitelepülése | 536 | 536 | 457 Ft/m2/nap |
| Postai előgyűjtő | 22158 | 11063 | 7189 Ft/db/év |
| Árusító automata | 15008 | 11063 | 7189 Ft/db/hó |
| Építési munkával kapcsolatos állvány, építési anyagtörmelék | 754 | 536 | 391 Ft/m2/hó |
| Kikötői létesítmények kikötői alapdíja | 150,-Ft/hó/fm  A díjazást 2018. január 1-jétől kell alkalmazni. | | |
| Taxik állomáshelye | 37127 | 37127 | 37127 Ft/db/év |
| Személygépkocsi-parkolóhely bérlet | 37127 | 37127 | 37127 Ft/db/év |
| Reklámhordozó kerékpár-tároló hirdetési felülete | 159 | 159 | 85 Ft/m2/hó |
| Reklámhordozó céllal elhelyezett jármű | 1379 | 1379 | 1379 Ft/m2/nap |
| Üzleti védőtető, előtető, napvédő ponyva reklámmal | 60 | 47 | 41 Ft/m2/hó |
| Aláírásgyűjtés, közvélemény kutatás | 377 | 370 | 297 Ft/m2/nap |
| Tüzelőanyag ideiglenes tárolás | - | 1379 | 842 Ft/m2/nap |
| Egyéb | egyedi elbírálás alapján | | |

**7.§** A R. az alábbi, 6. számú melléklettel egészül ki:

**„6. melléklet**

**8.§** (1) Jelen rendelet a kihirdetését követő napjon lép hatályba, rendelkezéseit 2017. október 1-jétől kell alkalmazni az 1. melléklet „Kikötői létesítmények alapdíja” sorában foglalt kivétellel, melyet 2018. január 1-jétől kell alkalmazni.

(2) Jelen rendelet a jogalkotásról szóló 2010. évi CXXX. törvény 13.§ (2) bekezdése értelmében a kihirdetését követő napon hatályát veszti.

Mohács, 2017. szeptember 29.

Szekó József Dr. Dókity Erzsébet

polgármester aljegyző

A rendelet Mohács város közigazgatási területén kihirdetésre került.

Mohács, 2017. szeptember 29.

Dr. Dókity Erzsébet

aljegyző